有虎
作者：釋居簡
朝代：宋

paragraphs: 悠悠天壤間，務各得其所。
獸蹄交鳥蹟，堯憂填肺腑。
偉哉神禹功，明德邁前古。
九疇既定位，萬生斯按堵。
奔馳服牛馬，飛潜適鱗羽。
虎豹嗜殘暴，山林託深阻。
云胡不奠居，出輒嘯當路。
昨來東家嫗，云汝三瞰戶。
西隣競相告，豐豕婁攘取。
行葦既踐履，生理靡繁橆。
田野日搔動，老羸困病窶。
遂使扊扅歌，不待黄昏𢾅。
唐虞全盛時，四凶怒如汝。
赫然雷霆奮，四罪同一舉。
彼無罪汝意，汝特犯其怒。
商監猶未遠，與汝凶孰愈。
蝮遭愚溪宥，鰐避昌黎去。
大信及豚魚，二子吾所與。
彼暴化爲仁，汝仁亦其伍。
猶來仁暴心，不隔毫髮許。
度河速遷徙，負嵎毋跋扈。
况今屬多事，誅求猛於汝。
兩雄不俱立，孤蹤曷足怙。
勿謂三家市，智勇未易數。
智者有餘怒，勇者有餘賈。
排雲呌閶闔，長歌捎林莽。
四聰若旁達，百揆必鼓舞。
毒機發必中，萬悔竟何補。
丁寧不汝欺，盍亦聽吾語。
苟如不我聽，是不聽堯禹。